Hurumende Yoshorwa Mabatiro Ayo Vanhu kuChingwizi
ZPP inoti hurumende inofanirwa kuumba komiti yakazvimirira yoga ichaferefeta kutyorwa kwekodzero dzevanhu.
WASHINGTON DC — Magweta ari kumirira vagari vekuChingwizi makumi maviri nevapfumbamwe vari kupomerwa mhosva yemhirizhonga uye kupisa motokari dzemapurisa aisa mudare chikumbiro chekuti vanhu ava vabviswe muhusungwa sezvo pasina humbowo hwekuti ndivo vakapara mhosva yavari kupomerwa. Magweta aya anotiwo vasungwa ava vakatyorerwa kodzero dzavo. Mutongi wenyaya iyi mudare raMagistrate kuChiredzi, VaTawengwa Chibanda, vabvuma kuti kodzero dzevanhu ava dzakatyorwa nekunyimwa chikafu nemapurisa uye kurambidzwa kuona magweta avo. Asi vati havana simba rekupa mutongo wakadzama panyaya iyi sezvo iri nyaya inoda dare repamusoro. Asi vati vachapa mutongo wavo neChina panyaya yekuti vanhu ava vobviswa muhusungwa here kana kuti kwete. Zvichakadaro, sangano reZimbabwe Peace Project, ZPP, rashora zvikuru kushungurudzwa kwevanhu ava nehurumende. ZPP inoti hurumende inofanirwa kuumba komiti yakazvimirira yoga inofanirwa kuferefeta nemazvo kutyorwa kwekodzero dzevanhu vekuChinwizi. Ukuwo chikwata cheMDC Renewal Team chashorawo hurumende panyaya iyi. Munyori anoona nezvekugara zvakanaka muchikwata ichi, Amai Lucia Mativenga, vanoti hurumende inofanirwa kugadzirisa nyaya iyi nekukurumidza.